इसकी वर्कफोर्स में हर 10 में से 7 कर्मचारी महिलाएं हैं, इसकी मालकिन दुनिया की सबसे अमीर महिला
L' Oreal Company Brand Value And History - L'Oréal...दुनिया की सबसे बड़ी कॉस्मेटिक ब्रांड है…वहीं फ्रांस्‍वा बेटेनकोर्ट दुनिया की सबसे अमीर महिला। दोनों में एक कनेक्शन है। फ्रांस्‍वा L'Oréal की मालकिन हैं
L'Oréal...दुनिया की सबसे बड़ी कॉस्मेटिक ब्रांड है…वहीं फ्रांस्‍वा बेटेनकोर्ट दुनिया की सबसे अमीर महिला। दोनों में एक कनेक्शन है। फ्रांस्‍वा L'Oréal की मालकिन हैं। L'Oréal वो ब्रांड है, जिसने दुनिया को दो सबसे अमीर महिलाएं दी हैं। फ्रांस्‍वा से पहले उनकी मां लिलियन जब L'Oréal को चलाती थीं, तब वे सबसे अमीर महिला थीं। L'Oréal वुमन एंपावरमेंट को बढ़ावा देने के लिए भी जानी जाती है यही वजह है कि कंपनी की वर्कफोर्स में 69 फीसदी महिलाएं हैं। मौजूदा वक्त में दुनिया के स्किन केयर प्रोडक्ट बाजार में लॉरियल की सर्वाधिक 41 प्रतिशत हिस्सेदारी है। यह कंपनी 150 देशों में अपने प्रोडक्ट्स बेचती है। एक रिपोर्ट के मुताबिक, लॉरियल हर साल औसतन 500 पेटेंट अप्लाई करती है। कंपनी के कुल 36 ब्रांड्स हैं जिनमें 88 हजार कर्मचारी काम करते हैं। फिलहाल लॉरियल अपने सीईओ निकोलस हिरोनिमस के बयान से चर्चा में हैं। उन्‍होंने हाल में कहा था कि भारत ब्यूटी मार्केट का ग्लोबल लीडर बनने की क्षमता रखता है।
आज मेगा एम्‍पायर में जानिए कभी दो कमरों से शुरु होने वाली लॉरियल की कहानी…
एक फॉर्मासिस्‍ट ने की थी लॉरियल की शुरुआत 
लॉरियल के फाउंडर का नाम यूगेन शूलर है। यूगेन के पिता एक पेस्‍ट्री शॉप में काम करते थे। ग्रेजुएशन के बाद यूगेन एक लैब में रिसर्च असिस्‍टेंट की नौकरी कर रहे थे। इसी बीच एक बड़े सैलून शॉप के मालिक ने शूलर को एक सिंथेटिक हेयर डाई बनाने में मदद के लिए बुलाया। 20वीं शताब्दी की शुरुआत में, फ्रांस की महिलाएं नियमित रूप से डाई में मिले हुए जहरीले केमिकल्‍स से परेशान थीं। उन केमिकल्‍स की वजह से उन्‍हें कई तरह की समस्‍याओं से उलझना पड़ता था। शूलर ने सेफ कलर डाई बनाने का फॉर्मूला तलाशना शुरु कर दिया। कई सालों की मे‍हनत के बाद 1909 में जाकर उन्‍होंने डाई बनाने का यह फॉर्मूला ढूंढ निकाला।
इसके बाद ही फ्रांस के रहने वाले यूगेन ने दो कमरों के अपार्टमेंट में ऑरियल नाम से कंपनी शुरू की। ऑरियल एक फ्रेंच नाम है, जो उस दौर का एक हेयर स्टाइल हुआ करता था। हालांकि बाद में उन्होंने कंपनी का नाम लॉरियल कर दिया। लॉरियल की स्‍थापना के बाद से 1930 तक फ्रांस में कई बदलाव हुए। हफ्ते में पांच दिन काम करने और दो हफ्ते की पेड लीव का ट्रेंड शुरू हुआ। नतीजतन, ज्यादातर लोग समुद्र के किनारे वक्त बिताने लगे। लॉरियल के फाउंडर शूलर ने इसे मौके के तौर पर देखा और सनस्क्रीन क्रीम लॉन्च कर दी। कंपनी को इसका फायदा मिला और 1945 से कंपनी ने अपने उत्पादों को बड़े स्तर पर विदेशों में एक्सपोर्ट करना भी शुरू कर दिया।
वुमन एम्‍पावरमेंट को बढ़ावा देती है लॉरियल, कंपनी में हर 10 में से 7 कर्मचारी महिलाएं
लॉरियल वुमन एम्‍पावरमेंट को बढ़ावा देने के लिए जानी जाती है। इस कंपनी ने हमेशा से महिलाओं को काफी प्राथमिकता दी है। प्रोडक्ट बनाने से लेकर कंपनी की लीडरशिप तक में महिलाओं को आगे रखा गया। नतीजा यह रहा कि कंपनी ने लगातार सुधार किए और प्रोडक्ट को बेहतर बनाया। कंपनी के हर डिपार्टमेंट में महिलाओं की संख्या पुरुषों से ज्यादा है। कंपनी में 69 प्रतिशत वर्कफोर्स महिलाओं की है। लॉरियल की मालकिन फ्रांस्वा बेटनकोर्ट दुनिया की सबसे अमीर महिला हैं। फोर्ब्‍स के मुताबिक इनकी संपत्ति 5.23 लाख करोड़ रुपए है।
जानवरों पर परीक्षण के खिलाफ है लॉरियल, चीन में बंद करना पड़ा था व्‍यापार
लॉरियल प्रोडक्‍ट्स बनाने के लिए जानवरों पर परीक्षण के खिलाफ रही है। एक विकल्प खोजने के लिए कंपनी ने शोध में भारी रकम निवेश की है। लॉरियल उस समिति का हिस्सा भी रह चुकी है जिसका गठन एनिमल टेस्टिंग के ऑप्शंस खोजने के लिए किया गया था। कंपनी अपनी इसी पॉलिसी के कारण चीन जैसे बड़े मार्केट से भी बाहर हो चुकी है। दरअसल, चीन में ब्यूटी प्रोडक्ट्स की एनिमल टेस्टिंग अनिवार्य है। लॉरियल की पॉलिसी एनिमल टेस्‍टिंग के खिलाफ है और यही वजह है कि लॉरियल द्वारा अधिग्रहित कंपनी द बॉडी शॉप चीन में उपलब्ध नहीं है। अपनी पॉलिसी पर सख्‍त रहने वाली लॉरियल ने दुनिया को कई पहले प्रोडक्‍ट्स भी दिए हैं। 1933 में कंपनी ने पहली बार डोपल लॉन्‍च किया जो एक सोप फ्री शैम्पू था। वर्ष 1945 में लॉरियल ने कोल्ड पर्म की शुरुआत की और 1963 में कंपनी ने फोम आधारित बाथ, ओबाओ नाम से एक प्रोडक्‍ट की शुरुआत की।
विवाद- अश्वेत महिलाओं को न शामिल करने का आरोप
यूं तो लॉरियल अपने ब्रांड में विविधता और महिलाओं को ज्‍यादा मौके देने के लिए जानी जाती है। कंपनी ने इसी विविधता को दर्शाने के लिए अपनी टैगलाइन को ‘बिकॉज आई एम वर्थ इट’ से ‘बिकॉज वी आर ऑल वर्थ इट’ में भी बदल दिया था। लेकिन यह सब करने के बावजूद साल 2007 में कंपनी को एक मुकदमे का सामना करना पड़ा। लॉरियल पर आरोप था कि इसने जानबूझकर अपने गार्नियर डिवीजन के हेयर वॉश के अभियान में अश्वेत महिलाओं को शामिल नहीं किया था। इसके अलावा लॉरियल को झुर्रियों हटाने की क्षमता का सुझाव देने वाले विज्ञापनों के लिए भी विवादों का सामना करना पड़ा है।
दुनिया का सबसे बड़ा सैलून भी लॉरियल ऑफिस में मौजूद
लॉरियल का हैड ऑफिस पेरिस के पास हौट्स-डी-सीन, क्लिची में मौजूद है। यहां पर विश्व का सबसे बड़ा हेयर सैलून मौजूद है। इस हेयर सैलून में 90 से अधिक हेयरड्रेसर हैं, जो एक बार में 300 से ज्यादा लोगों को ब्यूटी प्रोडक्ट्स की सर्विसेज दे सकते हैं।